Jaana Kankaanpää

Paliskunnat vastustivat päätehakkuita.

Muddusjärven paliskunta Inarissa on esittänyt, että metsätalouskäyttöön sovituilla alueilla ei saisi tehdä lainkaan päätehakkuita. Metsähallitus on aloittamassa hakkuita, mutta ne toteutetaan vain paliskunnan kanssa yhteisesti sovituilla kohteilla.

Metsähallitus kertoo tiedotteessaan avanneensa tien Jäävaaran leimikolle ja aloittanut hakkuut niillä kuvioilla, joiden puunkorjuusta on yksimielisyys paliskunnan kanssa. Neuvotteluja jatketaan myös muiden aiemmin hakattujen alueiden siemen- ja ylispuiden poistamisesta.

Muut tälle talvelle suunnitellut kaksi leimikkoa on paliskunnan esityksen mukaan siirretty myöhemmille vuosille. Niiden toteuttamisesta käydään neuvottelut paliskunnan vaateen osalta.

Vihreiden puheenjohtaja Ville Niinistö iloitsi Metsähallituksen päätöksestä twitterissä:

"Muddusjärven saamelaispaliskunnan alueen metsähakkuut on peruttu. Kiitos ihmiset painostuksesta! Ylä-Lapin vanhat metsät säilytettävä."